‹‹መስቀልና ሃይማኖታዊ ይዘቱ›› በሚል ርእስ በመንበረ ፓትርያርክ ጠቅላይ ቤተ ክህነት ጽ/ቤት ተዘጋጅቶ ለመስቀል ደመራ ክብረ በዓል የተሰራጨው በራሪ ጽሑፍ፣ ጌታችን መድኃኒታችን ኢየሱስ ክርስቶስ የሰው ልጆችን ለማዳን የተሰቀለበት አራት ክንፍ ያለው መስቀል ስሙ ‹‹ሐዋርያ መስቀል››፤ ‹‹መጾር መስቀል›› እንደሚባል ይገልጻል፡፡ የመስቀልን ስያሜ አስመልክቶም መስቀል ጌታ በተሰቀለበት አምሳል ከዕንጨት፣ ከብረት፣ ከብር፣ ከነሐስ፣ ከወርቅ፣ ከዕብነ በረድ ከሌላም የከበረ ማዕድን እየተሠራ ከአበው ሊቃነ ጳጳሳት ጀምሮ ቄሶች በሙሉ በእጃቸው የሚይዙት፣ ክርስቲያኖችም የሚሳለሙትና በአንገታቸውም የሚያስሩት፣ ሴቶችም በቀሚሳቸው የሚጠልፉት፣ በግንባራቸውም የሚነቀሱት ኹሉ ስያሜው መስቀል እንደኾነ ያትታል፡፡
